Кампазіцыя міхалішкаўскага рэльефа выпрацавана у часы Рэнесансу10 і пастаянна прысутнічае ў абразах беларускай школы, але, на жаль, сярод іх няма твораў ранейшых за ХVІІІ ст. Хрыстус стаіць у набедранай павязцы, па костачкі ў вадзе, напаўаголены, а Ян Хрысціцель у вярблюджай шкуры — стаіць на беразе, дзе лье з ракавіны ваду на галаву Езуса (над Яго галавой звычайна лунае голуб — Святы Дух). Так выглядае абраз з Дамачава, на якім выкананы не толькі характэрны для беларускага іканапісу разьбяны фон, але ў той жа тэхніцы распрацаваны асаблівасці адзення. У абразах эпохі Контррэфармацыі Езус часам стаіць на каленях, што сведчыць пра Яго пакорлівасць. Такая дэталь заўважная на прыгожым разьбяным фератроне з Прылукаў. У гэтай лаканічнай кампазіцыі няма нават Святога Духа. На некаторых абразах з больш развітай кампазіцыяй на супрацьлеглым беразе Ярдана стаяць два анёлы, якія трымаюць адзенне Хрыста.